31994R3122
L 330/31
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 3122/94 НА КОМИСИЯТА
от 20 декември 1994 година
относно критериите за анализ на риска по отношение на селскостопанските продукти, за които се отпускат възстановявания
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕИО) № 386/90 на Съвета от 12 февруари 1990 г. относно контрола върху износа на селскостопански продукти, за които са отпуснати възстановявания или други суми (1), изменен с Регламент (ЕО) 163/94 (2), и по-специално член 6 от него,
като има предвид, че член 3, параграф 2, второ тире на въпросния регламент предвижда възможността процентът на проверките от 5 % за отделен продуктов сектор да бъде заменен с процент на проверки от 5 % за всички сектори, дотолкова доколкото държавата-членка прилага система за подбор на продуктите, които следва да бъдат подложени на физически контрол въз основа на анализ на риска при положение, че е спазен минималният процент от проверки от 2 %; като има предвид, че е оправдано намаляването на този процент за продуктите, необхванати от приложение II;
като има предвид, че критериите за подбор следва да се определят в съответствие с процедурата по член 6 от Регламент (ЕИО) № 386/90;
като има предвид, че тези критерии трябва да бъдат приети преди 1 януари 1995 г., тъй като новата редакция на член 3, параграф 2 от Регламент (ЕИО) № 386/90 предвижда въвеждането на анализа на риска от същата дата;
като има предвид, че в своята стратегическа програма за борба с измамите Комисията обръща внимание на засиленото използване на анализа на риска, като набляга главно на използването на бази данни; като има предвид, че програмата акцентира върху сътрудничеството между Комисията и държавите-членки, като предвижда то да се осъществява по възможно най-дискретен начин;
като има предвид, че тези мерки са необходими и целесъобразни и че те трябва да се прилагат еднакво;
като има предвид, че мерките, предвидени в настоящия регламент, са в съответствие със становището на съответните управителни комитет;
ПРИЕ НАСТОЯЩИЯ РЕГЛАМЕНТ:
Член 1
Целта на анализа на риска е да се улесни ориентирането на физическите проверки към онези продукти, физически и юридически лица и сектори, които представляват най-голям риск, като идентифицира и направи оценка на степента на риск, позволявайки подбора на стоките и продуктите, които следва да бъдат подложени на физически контрол.
Когато, съгласно разпоредбите на член 3, параграф 2, второ тире на Регламент (ЕИО) № 386/90, държавите-членки използват анализ на риска, те могат да се основат на определен набор от следните критерии за подбор на митническите декларации, свързани с продуктите, за които се осъществява физически контрол:
1)
по отношение на продуктите:
-
произход,
-
качество,
-
характеристики по отношение на номенклатурата на възстановяванията,
-
стойност,
-
митнически статус,
-
възможност за изваждане от списъка на продуктите, за които се прилагат митнически тарифи,
-
размер на възстановяванията по отношение на техническите характеристики и представянето на стоките (маслено, водно, месно, пепелно съдържание, опаковка и т.н.),
-
придобиване на нов статут, отговарящ на условията за отпускане на възстановявания,
-
количество,
-
анализи на предишни проби,
-
митнически обвързваща информация;
2)
по отношение на търговията:
-
честота на търговските сделки,
-
поява на необичайна търговия и/или развиване на търговия с нови продукти,
-
отклонения от условията на търговия;
3)
по отношение на номенклатурата на възстановяванията:
-
размер на възстановяването,
-
номенклатурите, по отношение на които най-често се изплащат възстановяванията при износ,
-
възможност за отклонение от размера на възстановяванията по отношение на техническите характеристики и представянето на стоките (маслено, водно, месно, пепелно съдържание, опаковка и др.);
4)
по отношение на износителите:
-
репутация и доверие в тях,
-
финансово състояние,
-
поява на нови износители,
-
износ, който изглежда необоснован от икономическа гледна точка,
-
предишни спорове, по-специално в случаите на измама;
5)
по отношение на нередностите:
-
при случаи на доказателства или съмнения за такива в определени продуктови сектори;
6)
по отношение на съществуващите митническите разпоредби:
-
стандартна процедура за деклариране на стоките,
-
опростен режим за деклариране на стоките,
-
приемане на митническата декларация за износ в изпълнение на член 790 и член 791 от Регламент (ЕИО) № 2454/93 на Комисията (3);
7)
по отношение на условията за отпускане на възстановяванията при износ:
-
предварително финансиране (за преработените и непреработените продукти),
-
пряк износ,
-
осигуряване на провизии.
Член 2
При прилагането на критериите, посочени в член 1, компетентните органи трябва да гарантират изцяло опазването на професионалната тайна, както и поверителността на личните данни, с които разполагат или са запознати, под каквато и да е форма. Те гарантират по-специално, че тази информация се ползва от режима на защита, осигурявана съгласно националното им законодателство и съответните разпоредби на Общността.
Тези данни не могат да бъдат използвани за други цели, освен за тези, предвидени в настоящия регламент.
Член 3
1. С цел подобряване ефективността и насочеността на физическите проверки основните параметри на системата и процедурата за подбор на стоките могат да бъдат промени след съвместна оценка на държавите-членки и Комисията за надеждността и приложимостта на критериите въз основа на натрупания опит.
2. Държавите-членки уведомяват Комисията относно:
-
предприетите мерки, включително и инструкциите, дадени на съответните национални служби, за прилагане на системата за подбор въз основа на анализ на риска в светлината на критериите, посочени в параграф 1,
-
отделните случаи, които биха представлявали интерес за другите държави-членки.
3. Държавите-членки осигуряват необходимите условия координацията на информацията за анализа на риска да се извършва от един централен орган.
Член 4
В случаите когато държавите-членки прилагат система за подбор, основаваща се на анализ на риска, процентът на физически проверки за стоките, необхванати от приложение II, не се взима предвид при изчисляване на общия процент от 5 % за всички сектори. В този случай за всички стоки, необхванати от приложение II, се използва минимален процент от 2 %.
Член 5
Настоящият регламент влиза в сила на седмия ден от публикуването му в Официален вестник на Европейските общности.
Той се прилага от 1 януари 1995 г. за митническите декларации за износ, приемани от тази дата.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 1994 година.